作者：汪莘
词牌/韵律：乳燕飞・贺新郎

paragraphs: 策杖南山去。
到南溪、谁家宅院，欺人先渡。
羽扇徐麾童仆退，翠柳白沙西路。
帝赐我、阆风玄圃。
一片飞来红叶阔，细看来、上有双鸾句。
应念我，尘中住。
眼前儿女闲相语。
怪人间、禁烟时节，安排樽俎。
为道从来寒食好，且莫思量今古。
共绿水、春风鸥鹭。
望我壶天天未晚，记碧桃、花发闲庭户。
归到也，对花舞。